[Foto’s] Sinkgat sluk bakkie in EversdalFoto: Facebook ŉ Gebarste pyp het ŉ sinkgat veroorsaak in Eversdal in die Wes-Kaap wat ŉ dubbelkajuit-bakkie byna ingesluk het. Ds. Marius Breytenbach, ŉ inwoner, het foto’s van die bakkie in die sinkgat op sy Facebook-profiel gedeel. Hy het Vrydag aan Maroela Media vertel dat die bakkie Woensdag omstreeks 18:00 in die sinkgat in Vergesigstraat beland het. “Die inwoners in die straat het al ŉ geruime tyd waterprobleme en ŉ kontrakteur i in Eversdal in die Wes-Kaap is Woensdag gestuur om die probleem te ondersoek. Hy het in die straat langs die sypaadjie stilgehou toe die teer net skielik meegegee het en sy bakkie vorentoe in die gat in geval het,” het Breytenbach vertel. Die bestuurder was gelukkig nie in die bakkie toe dit gebeur het nie. Die munisipaliteit het Donderdag begin om die pad te herstel. Foto: Verskaf “Ek neem aan water het êrens gelek en die grond onder die teer het mettertyd weggespoel. Toe die bakkie daar stop, het die teerlaag net gebreek,” het hy gesê. “Ek het met die kontrakteur gepraat kort nadat dit gebeur het en hy het gelukkig nie té geskok gelyk nie.” Volgens Breytenbach was werkers van die munisipaliteit reeds die volgende dag besig om die teerpad reg te maak. Die pad was afgesper sodat motoriste nie daar kon ry nie. Die Kaapse stadsraad kon nie Vrydagoggend vir kommentaar bereik word nie.